กยศ.ลดเบี้ยปรับ100%กระตุ้นลูกหนี้ปิดบัญชี
กยศ. กระตุ้นลูกหนี้ปิดบัญชี ลดเบี้ยปรับให้ 100% จนถึงวันที่ 30 ก.ย.
3 พ.ค. 2559

กยศ. กระตุ้นลูกหนี้ปิดบัญชี ลดเบี้ยปรับให้ 100% จนถึงวันที่ 30 ก.ย.
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ)เปิดเผยว่า ขณะนี้กองทุนได้มีมาตรการจูงใจให้ผู้กู้ยืมชำระหนี้ปิดบัญชี โดยจะลดเบี้ยปรับ 100% ให้กับผู้กู้ยืมที่มีหนี้ค้างชำระและมาชำระหนี้ปิดบัญชีทั้งจำนวน ตั้งแต่บัดนี้จนถึง 30 ก.ย. 2559 
ทั้งนี้มาตรการดังกล่าวเกิดขึ้นหลังจากที่กองทุนได้จัดโครงการ กยศ. กรอ. เพื่อชาติ ซึ่งเป็นความร่วมมือกับองค์กรนายจ้างที่ทำบันทึกข้อตกลงกับกองทุนเพื่อสร้างความรับผิดชอบให้พนักงาน ที่เป็นผู้กู้ยืม โดยจะได้รับสิทธิประโยชน์ในกรณีที่ให้ความยินยอมเปิดเผยข้อมูลและหักเงินเดือนส่งคืนกองทุน แต่โครงการดังกล่าวไม่ครอบคลุมกลุ่มผู้กู้ยืมที่ไม่ได้สังกัดองค์กรนายจ้างหรือผู้ประกอบอาชีพอิสระ ที่มีความประสงค์จะชำระหนี้ปิดบัญชี กองทุนจึงได้เสนอมาตรการดังกล่าวให้คณะกรรมการ กยศ. พิจารณา  เพื่อจูงใจผู้กู้ยืมกลุ่มที่ค้างชำระหนี้ทุกคนได้รับสิทธิแม้จะไม่ได้สังกัดองค์กรนายจ้าง โดยจะมีส่วนลดเบี้ยปรับ  ให้เฉพาะผู้ที่มีความประสงค์จะปิดบัญชีเท่านั้น ทั้งนี้ มาตรการดังกล่าวจะเป็นประโยชน์อย่างยิ่งสำหรับกลุ่ม ผู้กู้ยืมที่จะถูกฟ้องร้องดำเนินคดีในเดือนกรกฎาคมนี้อีกด้วย
สำหรับผู้ประสงค์จะเข้าร่วมโครงการดังกล่าว สามารถยื่นความจำนงโดยการติดต่อมาที่ กยศ. Call Center 02-016-4888 เพื่อนัดหมายวันที่ต้องการชำระหนี้และรับทราบยอดชำระหนี้ปิดบัญชีดังกล่าว” ผู้จัดการกองทุนฯ กล่าว